CELEX: 32019D1903
Language: lv
Date: 2019-11-08 00:00:00
Title: Padomes Īstenošanas lēmums (ES) 2019/1903 (2019. gada 8. novembris), ar ko Čehijai atļauj piemērot vispārējo apgrieztās maksāšanas kārtību, atkāpjoties no Direktīvas 2006/112/EK 193. panta

14.11.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 293/101
               
            
         PADOMES ĪSTENOŠANAS LĒMUMS (ES) 2019/1903
         (2019. gada 8. novembris),
         ar ko Čehijai atļauj piemērot vispārējo apgrieztās maksāšanas kārtību, atkāpjoties no Direktīvas 2006/112/EK 193. panta
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 199.c panta 4. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Direktīvas 2006/112/EK 199.c pants ļauj dalībvalstīm, atkāpjoties no minētās direktīvas 193. panta un ja izpildīti konkrēti nosacījumi, līdz 2022. gada 30. jūnijam ieviest vispārējo apgrieztās maksāšanas kārtību (“VAMK”) attiecībā uz preču piegādēm un pakalpojumiem, kuri nav pārrobežu preču piegādes un pakalpojumi, ar noteikumu, ka par PVN nomaksu atbildīgā persona ir nodokļa maksātājs, kuram visas sniegtās preču piegādes un pakalpojumi pārsniedz darījuma robežvērtību 17 500 EUR.
                  
               
                     (2)
                  
                  
                     Čehija vēstulēs, kas Komisijā reģistrētas 2019. gada 21. janvārī un 2019. gada 22. martā, lūdza atļauju piemērot VAMK.
                  
               
                     (3)
                  
                  
                     Saskaņā ar Komisijas 2016. gada 23. augusta 2016. gada galīgajā ziņojumā par PVN iztrūkumu izklāstīto metodi un datiem PVN iztrūkums Čehijā 2014. gadā bija 16,14 % no kopējām PVN saistībām. Līdz ar to Čehijas PVN iztrūkums Kopienas PVN iztrūkuma mediānu (10,4 %) pārsniedza par vairāk nekā 5 procentpunktiem.
                  
               
                     (4)
                  
                  
                     Saskaņā ar ietekmes novērtējumu, kas bija pievienots Padomes Direktīvas (ES) 2018/2057 (2) priekšlikumam, ar ko tika ieviesta VAMK, karuseļveida krāpšanas apmērs Čehijas kopējā PVN iztrūkumā pārsniedza 25 %.
                  
               
                     (5)
                  
                  
                     Čehija ir sniegusi Komisijai sīku informāciju, kas liecina, ka, lai gan Čehijā sekmīgi īstenoti vairāki kontroles pasākumi, tie nav bijuši pietiekami, lai apkarotu karuseļveida krāpšanu. Arī administratīvā sadarbība PVN jomā nav bijusi pietiekama, lai apkarotu karuseļveida krāpšanu.
                  
               
                     (6)
                  
                  
                     Čehija ir sniegusi Komisijai sīku informāciju, kas liecina, ka, ieviešot VAMK, paredzamie ieguvumi nodokļu saistību izpildē un iekasēšanā tiek lēsti 10 miljardu Čehijas kronu (CZK) apmērā. Čehija arī parādīja, ka kopējais paredzamais papildu slogs uzņēmumiem un nodokļu iestādēm ir 604 miljoni CZK. Tādējādi paredzamie ieguvumi nodokļu saistību izpildē un iekasēšanā paredzamo kopējo papildu slogu uzņēmumiem un nodokļu iestādēm pārsniegs par vismaz 25 %.
                  
               
                     (7)
                  
                  
                     Ņemot vērā, ka Čehija neparedz, ka VAMK ieviešanas radītais kopējais papildu slogs uzņēmumiem un nodokļu iestādēm būs ievērojams, tas neradīs uzņēmumiem un nodokļu iestādēm izmaksas, kas ir augstākas par tām, kuras rodas citu kontroles pasākumu piemērošanas rezultātā.
                  
               
                     (8)
                  
                  
                     Čehija ir lūgusi atļauju piemērot VAMK no 2020. gada 1. janvāra līdz 2022. gada 30. jūnijam.
                  
               
                     (9)
                  
                  
                     Čehija ir apstiprinājusi Komisijai, ka tiks veiktas darbības, lai informētu nodokļa maksātājus par VAMK piemērošanas ieviešanu, izmantojot e-pastu, publiskas lekcijas, diskusijas ar uzņēmēju apvienībām, administrācijas tīmekļa vietni un drukāto vai elektronisko reklāmas materiālu.
                  
               
                     (10)
                  
                  
                     Čehija ir iesniegusi Komisijai sīku aprakstu par tās esošajiem PVN kontroles mehānismiem un ir apstiprinājusi, kas esošie pasākumi kopā ar jaunu īpašo VAMK kodu būs pietiekami, lai nodrošinātu VAMK piemērošanas efektīvu funkcionēšanu un uzraudzību.
                  
               
                     (11)
                  
                  
                     Pamatojoties uz informāciju, ko Čehija sniegusi Komisijai, tiek uzskatīts, ka Čehija atbilst Direktīvas 2006/112/EK 199.c panta 1. punktā izklāstītajiem nosacījumiem un ka Čehijas pieprasījums atbilst minētās direktīvas 199.c panta 3. punktā izklāstītajām prasībām. Tāpēc ir lietderīgi atļaut Čehijai piemērot VAMK no 2020. gada 1. janvāra līdz 2022. gada 30. jūnijam.
                  
               
                     (12)
                  
                  
                     Atkāpei nebūs negatīvas ietekmes uz Savienības pašu resursiem, ko veido PVN,
                  
               IR PIEŅĒMUSI ŠO LĒMUMU.
         
            1. pants
            Atkāpjoties no Direktīvas 2006/112/EK 193. panta, Čehijai ir atļauts piemērot vispārējo apgrieztās maksāšanas kārtību saskaņā ar minētās direktīvas 199.c pantu no 2020. gada 1. janvāra līdz 2022. gada 30. jūnijam.
         
         
            2. pants
            Šis lēmums stājas spēkā tā paziņošanas dienā.
            To piemēro no 2020. gada 1. janvāra līdz 2022. gada 30. jūnijam.
         
         
            3. pants
            Šis lēmums ir adresēts Čehijas Republikai.
         
         
            Briselē, 2019. gada 8. novembrī
            
               
                  Padomes vārdā –
               
               
                  Priekšsēdētājs
               
               M. LINTILÄ
            
         
         
            (1)  OV L 347, 11.12.2006., 1. lpp.
         
         
            (2)  Padomes Direktīva (ES) 2018/2057 (2018. gada 20. decembris), ar ko groza Direktīvu 2006/112/EK par kopējo pievienotās vērtības nodokļa sistēmu attiecībā uz vispārējas apgrieztās maksāšanas kārtības pagaidu piemērošanu attiecībā uz preču piegādēm un pakalpojumiem, kuru vērtība pārsniedz konkrētu robežvērtību (OV L 329, 27.12.2018., 3. lpp.).